Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky ako ústredný orgán štátnej správy pre stratégiu zamestnanosti, koordináciu jej tvorby a politiku trhu práce predkladá na rokovanie vlády Slovenskej republiky návrh poslancov Národnej rady Slovenskej republiky Jána Podmanického, Martina Glváča a Ľubomíra Petráka na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (tlač 779).

Ministerstvo práce, sociálnych vecí a rodiny Slovenskej republiky k predloženému návrhu zákona uvádza:
       
Všeobecne

Hlavným účelom poslaneckého návrhu zákona je podpora pracovnej mobility uchádzačov o zamestnanie zatraktívnením podmienok pre vznik nároku na už existujúci príspevok na dochádzku za prácou a príspevok na podporu mobility za prácou a zavedením príspevku na presťahovanie za prácou. 

Okrem podpory pracovnej mobility predkladatelia v oblasti zamestnávania štátnych príslušníkov tretích krajín navrhujú zjednodušenie podmienok ich zamestnávania vo vybraných profesiách, avšak aj rozšírenie povinností zamestnávateľa, ku ktorému sú na výkon práce vysielaní. 

Stanovisko

Z predloženého návrhu zákona vyplýva, že zámerom predkladateľov je posilnenie už existujúcich aktívnych opatrení na trhu práce a zavedenie nového podporného opatrenia s cieľom podporiť uchádzačov o zamestnanie v mobilite za prácou, či už v podobe dochádzania za prácou (príspevok na dochádzku za prácou) alebo presťahovania sa za prácou (príspevok na podporu mobility za prácou a príspevok na presťahovanie za prácou). 

Vo vzťahu k posilneniu existujúcich aktívnych opatrení na trhu práce sa navrhuje 
•	poskytovať príspevok na dochádzku za prácou bez ohľadu na spôsob dopravy do zamestnania a v závislosti od počtu odpracovaných dní zamestnancom v mesiaci; súčasne sa navrhuje vypustiť zákaz poskytovania príspevku pri dochádzaní za prácou v rámci jednej obce a tým umožniť poskytovať príspevok aj zamestnancom, ktorí dochádzajú do zamestnania v rámci väčších obcí a miest, v ktorých je doprava do zamestnania nevyhnutnosťou,
•	zvýšiť maximálnu mesačnú výšku príspevku na dochádzku za prácou z 135 eur na 200 eur, 
•	umožniť zamestnancovi počas poberania príspevku na dochádzku za prácou alebo bezprostredne po skončení jeho poberania požiadať o príspevok na podporu mobility za prácou podľa § 53a alebo o príspevok na presťahovanie za prácou podľa § 53c, ak zamestnanec zmení trvalý pobyt alebo prechodný pobyt do miesta výkonu práce,
•	skrátiť vzdialenosť medzi pôvodným miestom pobytu a novým miestom pobytu pre vznik nároku na príspevok na mobilitu za prácou zo 70 km na 50 km a zvýšiť maximálnu mesačnú výšku príspevku na 400 eur (600 eur pre manželov) počas prvých šiestich mesiacov, resp. 200 eur (300 eur pre manželov) počas ďalších šiestich mesiacov.

Novým aktívnym opatrením na trhu práce s cieľom podporiť zvýšenie motivácie prijať zamestnanie aj vo väčšej vzdialenosti od miesta trvalého pobytu je zavedenie nového príspevku na presťahovanie za prácou. Cieľovou skupinou sú uchádzači o zamestnanie, ktorí v súvislosti so získaním zamestnania zmenia miesto svojho trvalého pobytu, ktoré bude od pôvodného miesta trvalého pobytu vzdialené najmenej 70 km. Nový príspevok má byť určený na úhradu nákladov súvisiacich s presťahovaním do miesta nového trvalého pobytu (napr. náklady na sťahovaciu službu, náklady na poplatky potrebné pre vybavenie úradných dokumentov), ako aj na úhradu nájomného alebo iných plnení súvisiacich s užívaním bytu. Navrhuje sa poskytovať príspevok najviac počas dvoch rokov v sume najviac 4 000 eur v úhrne (v prípade manželov najviac 6 000 eur v úhrne).

Zatraktívnenie podmienok pre vznik nároku na príspevok na dochádzku za prácou a príspevok na podporu mobility za prácou vnímame ako podporu pracovnej mobility uchádzačov o zamestnanie. Ide o príspevky v rámci aktívnych opatrení na trhu práce, ktoré sú už v súčasnosti zamerané na podporu zamestnanosti a zamestnateľnosti uchádzačov o zamestnanie, avšak aj z poznatkov z aplikačnej praxe vyplývajú možnosti na zlepšenie ich využiteľnosti. Zároveň vnímame ako pozitívny posun v rámci pracovnej mobility zavedenie nového príspevku na presťahovanie za prácou, a to na úhradu nákladov súvisiacich s presťahovaním, ktorý pomôže preklenúť zamestnancovi administratívne a finančne náročné obdobie po presťahovaní sa za prácou.

Ďalšou oblasťou, ktorú predkladatelia návrhom zákona navrhujú upraviť, sú podmienky zamestnávania cudzincov.

V súvislosti s dopytom zamestnávateľov po pracovnej sile, ktorú v niektorých okresoch nie je možné zabezpečiť z radov uchádzačov o zamestnanie, sa v okresoch s mierou evidovanej nezamestnanosti nižšou ako 5 %, kde pretrváva nedostatok pracovnej sily, navrhuje zjednodušenie podmienok pre zamestnávanie štátnych príslušníkov tretích krajín, a to tak, že úrad práce, sociálnych vecí a rodiny bude vydávať potvrdenie o možnosti obsadenia voľného pracovného miesta bez prihliadnutia na situáciu na trhu práce. 

Okrem uvedeného opatrenia sa tiež navrhuje
•	s cieľom zrýchlenia procesu pri vydávaní jednotných povolení vo všeobecnosti skrátenie lehoty pre nahlasovanie voľných pracovných miest za účelom posúdenia situácie na trhu práce z 30 na 20 pracovných dní,
•	ustanoviť podmienku pre vydanie potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu, potvrdenia o možnosti obsadenia voľného pracovného miesta a pre udelenie povolenia na zamestnanie, že zamestnávateľ, ktorý má záujem prijať do zamestnania štátneho príslušníka tretej krajiny, neporušil zákaz nelegálneho zamestnávania v období dvoch rokov pred podaním žiadosti,
•	ustanoviť právnickej osobe alebo fyzickej osobe, ku ktorej budú vyslaní štátni príslušníci tretích krajín na výkon práce, niektoré administratívne povinnosti (doložiť doklad o zabezpečení primeraného ubytovania, ktoré spĺňa minimálne požiadavky podľa osobitných predpisov, kópiu formulára A1 a kópiu dokladu o pobyte v členskom štáte EÚ, z ktorého je štátny príslušník tretej krajiny vyslaný na výkon práce na územie SR). 

Navrhované opatrenia považujeme za pozitívne zmeny zamestnávania štátnych príslušníkov tretích krajín na území Slovenskej republiky. Z navrhovaných opatrení je zrejmý zámer predchádzať nelegálnemu zamestnávaniu, ako aj zabránenie podvodným praktikám zahraničných agentúr, ktoré na územie Slovenskej republiky vysielajú štátnych príslušníkov tretích krajín. Vo vzťahu k zamestnávateľom predkladatelia vychádzajú v ústrety v podobe všeobecného zrýchlenia procesu pri vydávaní jednotných povolení, no najmä v uvoľnení trhu práce pre štátnych príslušníkov tretích krajín v okresoch a zamestnaniach, kde je zamestnávateľmi dlhodobo avizovaný nedostatok pracovnej sily.

Ministerstvo práce, sociálnych vecí a rodiny Slovenskej republiky prerokovalo svoje stanovisko k návrhu zákona v pripomienkovom  konaní uskutočnenom od 27. decembra 2017 do 5. januára 2018 s ministerstvami a Úradom vlády Slovenskej republiky.

Záver

Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť súhlas s predloženým návrhom poslancov Národnej rady Slovenskej republiky Jána Podmanického, Martina Glváča a Ľubomíra Petráka na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (tlač 779).